
    Til de som klatrer fjell
   

  

 
  
   
    
     
     
     Den uendelige veien opp til toppen
    
   

   
    Sylvi Hausstätter
   

   
    Jeg har lenge likt å tenke på vårt skolesystem som et fjell. Et veldig høyt fjell som kan være veldig bratt til tider, eller bare være en liten bratt bakke. Jeg liker å se meg sjøl som en fjellklatrer som klatrer opp dette enorme fjellet sammen med alle andre. Litt og litt om gangen – etter hver dag litt og litt høyere. I flere år har jeg klatra opp det samme fjellet uten å se toppen. Noen ganger har jeg blitt lurt og trodd jeg var på toppen. Men som på virkelige fjellturer var det bare en illusjon, fordi bak den «toppen» var det en haug med mer å gå og klatre på.
   

   
    I slutten av barneskolen etter 7 år med klatring følte jeg at jeg hadde kommet til en liten «topp» av dette enorme fjellet som er hele utdanningssystemet vårt. Men jeg visste at det var mye mer å streve med enn dette. Nå nærmer jeg meg slutten av den andre illusjonen av en «topp». Jeg er snart ferdig med ungdomsskolen, men bak den ligger det en til «topp» og mange andre.
   

   
    Jeg er ikke noe glad i dette fjellet. Fjellet er fylt med mange feil, og hver gang jeg tenker på det, blir jeg sint, frustrert og trist over hvor urettferdig og dårlig bygd opp hele systemet er, og føler meg urettferdig behandla. Jeg er så sykt sliten, og mange andre som meg er slitne, fordi ikke bare må vi klatre fjellet som mange andre, men vi må også gjøre det med dårligere utstyr. Utstyr som ikke passer oppgaven som er å klatre fjellet. Jeg snakker om dysleksi og folk med forskjellige hjerner. Dysleksi er bare en annen type hjerne – en hjerne eller et utstyr som ikke passer så godt til fjellet vi skal klatre. Kanskje har jeg fått dårlige og vonde sko å gå med som gjør turen så mye mer vond. En krok som ikke liker å feste seg til fjellveggen – så jeg må prøve flere ganger å feste informasjonen i hodet mitt. Dette gjør turen så mye mer vanskelig, så mye mer urettferdig og lengre. Når du strever dobbelt så mye som en annen, men de har kommet dobbelt så langt opp, blir du så lei og sliten.
   

   
    Dette får meg til å føle meg så urettferdig behandla – hvorfor måtte jeg, akkurat jeg, få drittutstyret? Hvordan systemet, fjellet, er bygd opp i dag, vil avgjøre resten av livet mitt – hvor bra jeg er i fjellklatring, vil avgjøre hvor jeg kommer videre, min fremtidige lønn og mitt fremtidige yrke.
   

   
    Si meg, hvis så mange barn og ungdom er misfornøyd med skolene vår, er det ikke noe feil da? Hvis så mange klager og klager på sin skole, på lekser og alt annet, er ikke noe feil da? Hvis en så stor andel av skoleelever er misfornøyd, er det ikke noe feil da? Hvis vi skal sitte stille flere timer på rad, flere dager etter hverandre, er ikke noe feil da? Når våre kropper er laga for å være i aktivitet, men vi blir stive av å sitte ved skolepulten, får dårlig rygg, må være inne hele dagen og få verre metal og fysisk helse, er det ikke noe feil da?
   

   
    Flere år har folk jobba for å skape et bedre system, vi har nesten ikke fått til noe endring. Fordi, som jeg ser det, er systemet laga for å være «effektivt» og billig. Effektivt og billig ved å stappe flere folk i ett klasserom, med få lærere. For virkelig å skape et bra skolesystem og miljø må vi ødelegge det vi har nå, og bygge det helt fra bunnen og opp på nytt, fordi det vi har, er så utdatert og dårlig. Skolen setter verdier på feil steder.
   

   
    Om vi skulle bygd skolen helt på nytt, ville det vært en enorm jobb, men jeg ville oppfordre dere til å gjøre det, når vi ser på hvor mye tid hver person bruker på å klatre fjellet.
   

   
    Slik vi har det i dag, har fjellet mye makt. Fjellet burde ikke være så viktig som vi gjør det. Karakterene vi får, burde ikke være så verdifulle. Fordi hvor bra karakter du får, kan være subjektivt fra lærer til lærer, og hva er egentlig så jævlig viktig med fjellklatring?
   

  

 
  
   
    
     
     
     Forord
    
   

   
    
     Spesialpedagogiske grunnlagsproblemer – mellom ideologi og virkelighet
    
    ble publisert i 2007. Den var et personlig forsøk på å forstå grunnlaget for faget spesialpedagogikk og utfordringer som jeg som relativt fersk i faget opplevde. Denne boka,
    
     Spesialpedagogikkens samfunnsmandat – fra teori til praksis
    
    , er en fortsettelse av den første boka ved at også denne belyser fundamentet for det spesialpedagogiske fagfeltet. Den har imidlertid en annen personlig forutsetning. Mellom disse to bøkene ligger det om lag 20 år med faglig arbeid innen det spesialpedagogiske feltet – år som har gitt meg en større forståelse av fagets egenart, utfordringer og problemer. Felles for bøkene er koblingen mellom samfunn og kunnskap og hvordan dette former vår spesialpedagogiske praksis, men med unntak av noe bearbeidet teoristoff i kapittel 5 er innholdet i denne boka nytt. Begrepet samfunnsmandat har jeg valgt å bruke fordi det understreker en svært viktig side ved spesialpedagogikken – den må være til for noe. På lik linje med all annen pedagogikk er det fundamentale målet for dette kunnskapsfeltet å bidra til at vi forstår og utvikler kunnskap om læring og utvikling hos kommende generasjoner.
   

   
    Spesialpedagogikken som fag kan ofte fremstå som uklart og utydelig. Problemet oppstår, etter min mening, fordi faget i for stor grad ser på seg selv som en hjelpeinstans eller en form for serviceyter til politiske mål, institusjonelle krav eller individuelle utfordringer. Dette fører til at den faglige utviklingen, de faglige debattene og ikke minst de finansielle støttesystemene snur seg «etter vinden», og spesialpedagogikken blir derfor ofte identitetsløs – blikket på de som klatrer fjell, forsvinner.
   

   
    En forutsetning for å kunne stå trygt på egne bein og feste blikket er at man har en forståelse av teoriene og tradisjonene som fagfeltet er etablert på. En slik forståelse skaper en sammenheng og kan samtidig benyttes for å belyse og eventuelt problematisere områder innen fagfeltet. Det å belyse spesialpedagogiske grunnlagsproblemer er nødvendig for å utvikle selvstendige fagpersoner. Denne boka dekker på langt nær alle teorier eller perspektiver som er relevante for spesialpedagogikken, men kapitlene inneholder eksempler på teorier som gir grunnlag for refleksjoner og diskusjoner for alle som er engasjert i spesialpedagogiske spørsmål. Boka gjenspeiler min personlige og faglige ambisjon om å befeste faget spesialpedagogikk som et felt som kan definere sin eksistens og debattere eget verdigrunnlag ut fra interne forutsetninger. Faget er en del av den faglige paraplyen pedagogikk, men er et autonomt fagområde. Spesialpedagogikken benytter seg av kunnskap fra ulike fagfelt slik som psykologien, medisinen, sosiologien og filosofien, men dette er kunnskap som skal settes inn i en spesialpedagogisk forståelsesramme. Det er derfor ikke det samme om et spesialpedagogisk fenomen blir håndtert av en psykolog, en lege eller en filosof. Ulike felt vil legge ulik vekt på ulike elementer, og spesialpedagogen må tydeliggjøre sin unike posisjon. Jeg mener denne boka vil bidra til en klarere forståelse av spesialpedagogikkens faglighet.
   

   
    Takk til Fagbokforlaget som tålmodig har ventet på at jeg kunne finne tid til å fullføre denne boka. Jeg må også få takke mine venner og kollegaer ved høyskolen for den store støtten i sluttfasen av dette manuset.
   

   
    Fåberg 19. april 2023
   

   
    Rune Hausstätter

